Ero yinhîrî tak miya cekn̂e Xesus tuuna yeco pona.
Karireia tî mîn tuuna yosotî.
Ciber̂iates marha tî mîn ero yosotî rma hara.
Iito exitaw takî noro yaka mokyatken̂e tooto komo mer̂pono pîn komo.
Tamotosom komo karihtorî ke karitî me xa Xesus n̂esenpekn̂e.
Ero ke ero yipu yenîn̂enho komo tî mokyatken̂e Noro yenso.
Ero wa mokyatken̂e.
Xesus ka îîpî nawnukyakn̂e,
n̂eremekn̂e tak iina.
Yînpanatanmekrî komo marha n̂eremetken̂e akro.
Paskwa pahnoke tak xakn̂e ero yimaw,
Xutew komo yahwotacho.
Ero wa xakn̂e.
On wara tak xakn̂e Xesus,
n̂esewyar̂akn̂e takî.
Tooto pen n̂een̂akn̂e tîhyaka tmohsom komo.
Ero ke tak on wara kekn̂e Piripe ya,
Piripe,
ahna tîhcetu moxam yuru yaponso,
kekn̂e.
Piripe yukukma xe makî tî xakn̂e Xesus ero wa karî ke.
Iyurmacho komo rma tî nîhtînoyakn̂e Noro reha.
Okyo,
kekn̂e Piripe.
Iyurmarî yopo xa thakwa ween̂asî.
200 tenariu exitaw puranta,
ero wicakno pona rma re moxam yuru taponukyasî.
Oona rma thakwa n̂enahcas okwe wahra so mak ekamyataw,
kekn̂e Piripe Xesus ya.
On wara tak kekn̂e Antre yîwya yînpanatanmekrî hara.
Simaw Petru yakno mîk xakn̂e Antre ha.
Tan nasî rikomo,
kekn̂e.
Cuure warai me so aixapu cik nasî yîhyaw,
sepata.
5 mak nasî yîhyaw ha re.
Ootî cik marha nasî yîhyaw,
2 mak wahrai komo cik mak.
Moxam yecenarîra thakwa nas okwe,
kekn̂e.
Taa,
kekn̂e Xesus,
eremanmekno ciicoko ha,
kekn̂e.
Iito xakn̂e cuupu miya so rma.
Ero ke ero pona n̂eremetken̂e mohxapu komo.
Mer̂pono pîn komo ro mak mîkyam xatken̂e 5.000 ha.
Ero wicakî xatken̂e kîrkomo mak.
Ero wa xatken̂e.
Eremache so cuure tak nanîmyakn̂e Xesus.
Kaan yakro ka nîmtapowakn̂e cokorî.
Kir̂wan on okre Apa anmîthîrî amna yuru,
kekn̂e,
Ero wa kache eremaxapu komo yuru tak n̂ekampekn̂e tînpanatanmekrî komo ya.
Ootî marha n̂ekampekn̂e.
Ero yipu poko tak n̂eseresmetken̂e tooto komo tmaxmitaxi ro so okre.
Ero wa exiche so on wara tak kekn̂e hara Xesus tînpanatanmekrî komo ya,
Moro rma etîmtoxapu cuure mtîtho,
iyotîthîrî komo marha.
Amehcoko etkurera ehtome ha,
kekn̂e yîwya so.
Ero ke tak etîmtoxapu namekyatken̂e n̂examro een yaka so,
12 yaka.
Copoyi cehso ro n̂enkayatken̂e okyo.
5 maknonho mîn xakn̂e cuure yakwenho.
Ero wa cirihnî n̂iir̂akn̂e Xesus tooto komo wero ro.
Ero ke on wara ketken̂e n̂examro Xesus poko,
Amn̂e tak anarî mokyas hara kweronoman̂e xa tak,
kachonho Moso ham,
ketken̂e.
Ero yinhîrî tak yîhyai so cekn̂e Xesus îh pona xa hara.
Cewn̂e tî cekn̂e,
Noro mak ha.
On wara tî kekn̂e tîropotaw,
Owece men mokyatu.
Oyanmenkera rma kayaritomo me ori xe nat ham okwe,
kekn̂e tî.
Ero ke tî miya cekn̂e.
Ero wa xakn̂e Xesus.